
Decizia nr. 880 din 05.11.2025
privind ordinul de a acționa împotriva conținutului ilegal 
încărcat pe platforma de partajare a materialelor video INSTAGRAM
Având în vedere art. 9 din REGULAMENTUL (UE) nr. 2022/2065 privind o piață unică pentru serviciile digitale şi de modificare a Directivei 2000/31/CE (Regulamentul privind serviciile digitale), 
În temeiul art. 7 și art. 8 din Legea nr. 50/2024 privind stabilirea unor măsuri pentru aplicarea Regulamentului (UE) 2022/2065 al Parlamentului European şi al Consiliului din 19 octombrie 2022 privind o piață unică pentru serviciile digitale şi de modificare a Directivei 2000/31/CE (Regulamentul privind serviciile digitale), precum şi pentru modificarea şi completarea Legii nr. 365/2002 privind comerțul electronic, publicată în Monitorul Oficial al României nr. 232 din 19 martie 2024, 
Consiliul Național al Audiovizualului (CNA), întrunit în ședință publică în data de 05.11.2025, a analizat raportul de monitorizare întocmit de direcția de specialitate din cadrul autorității publice, în baza sesizării înregistrate la CNA sub nr. 22326 / 2025-07-30, cu privire la  materialul audiovizual încărcat și distribuit pe platforma online Instagram la următoarea adresă de internet: https://www.instagram.com/reel/DMpOpaJo67o/?igsh=dzMyM2Z6Zmp4Ym1j, în cadrul profilului de utilizator intitulat: ,,Andreea Cojoc”, cu următoarea adresă de internet: https://www.instagram.com/andreeaoanapopescu/, și a adoptat prezenta Decizie nr. 880/06.11.2025, care cuprinde ordinul de a acționa împotriva conținutului ilegal din platforma online Instagram, având în vedere următoarele considerente:
1. Expunere de motive privind informațiile care constituie conținut ilegal, potrivit art. 9 alin. (2) lit. (a) pct. (ii) din Regulamentul privind serviciile digitale

Materialul audiovizual încărcat în platforma online Instagram la adresa de internet: https://www.instagram.com/reel/DMpOpaJo67o/?igsh=dzMyM2Z6Zmp4Ym1j, în cadrul profilului de utilizator intitulat: ,,Andreea Cojoc”, cu următoarea adresă de internet: https://www.instagram.com/andreeaoanapopescu/, are un conținut ilegal deoarece constituie încălcarea dispozițiilor legale și etice în materie de publicitate la suplimentele alimentare. În concret, materialul audiovizual face referire la comunicarea comercială audiovizuală cu privire la marca Hepiflor, prezentată și recomandată de persoane cu o influență recunoscută în mediul online, care datorită celebrității lor pot încuraja consumul acestor produse sau tratamente, ori publicitatea efectuată de către aceste persoane pentru suplimente alimentare contravine explicit normelor stabilite în cadrul art. 153 alin. (1) din Decizia CNA nr. 573/2025, privind Codul de reglementare a conținutului audiovizual: Art. 153 - (1) Sunt interzise difuzarea de publicitate şi teleshopping pentru medicamente, tratamente medicale, produse homeopate, dispozitive medicale sau suplimente alimentare prezentate sau recomandate de personalități ale vieții publice, culturale, științifice, sportive ori de alte persoane care, datorită celebrității lor, pot încuraja consumul acestor produse sau tratamente, precum şi promovarea farmaciilor prin asocierea acestora cu promoții la medicamente, tratamente medicale, produse homeopate, dispozitive medicale sau suplimente alimentare.
Având în vedere aceste considerente legale, Consiliul a reținut că materialul audiovizual încărcat și distribuit pe platforma online Instagram și analizat în ședința publică din data de 05.11.2025 are un conținut ilegal, în condițiile în care încalcă interdicția prevăzută de dispozițiile legale. 
2. Informații care identifică autoritatea competentă, potrivit art. 9 alin. (2) lit. (a)     pct. (iii) din Regulamentul privind serviciile digitale

Autoritatea națională relevantă în temeiul Legii audiovizualului nr. 504/2002, cu modificările și completările ulterioare, potrivit art. 9 alin. (2) lit. (a) pct. (iii) din Regulamentul privind serviciile digitale, este Consiliul Național al Audiovizualului, autoritate publică cu sediul în Bd. Libertății nr. 14, sector 5, cod 050706, București, România, tel: +40 (0)21 305 5350 / fax: +40 (0)21 305 5354/56 / e-mail: cna@cna.ro .

Raportat la prevederile art. 10 alin. (1) și (2) din Legea audiovizualului nr. 504/2002, cu modificările și completările ulterioare, Consiliul Național al Audiovizualului este autoritate publică autonomă sub control parlamentar şi garantul interesului public în domeniul comunicării audiovizuale, fiind autoritate unică de reglementare în domeniul serviciilor media audiovizuale şi exercitându-și competențele în mod imparțial şi transparent, în temeiul Legii audiovizualului nr. 504/2002, cu modificările și completările ulterioare, şi al dreptului Uniunii Europene, fără a solicita sau accepta instrucțiuni din partea niciunei alte instituții sau entități în îndeplinirea sarcinilor care îi revin.

În temeiul dispozițiilor art. 15 alin. (1), coroborate cu cele ale art. 17 alin. (1) lit. d) din Legea audiovizualului nr. 504/2002, cu modificările și completările ulterioare, Consiliul este autorizat să emită, în aplicarea dispozițiilor Legii audiovizualului, decizii cu caracter de norme de reglementare în vederea realizării atribuțiilor sale prevăzute expres în lege. Supravegherea respectării dispozițiilor legale imperative, controlul îndeplinirii obligațiilor şi sancționarea încălcării prevederilor Legii audiovizualului de către furnizorii de servicii media audiovizuale, distribuitorii de servicii de programe retransmise și furnizorii de servicii de platformă de partajare a materialelor video care se află sub jurisdicția României, precum şi a deciziilor şi instrucțiunilor cu caracter normativ emise de Consiliu în baza şi pentru aplicarea acesteia, revin Consiliului Național al Audiovizualului.

3. Informații de identificare a conținutului ilegal în cauză, potrivit art. 9 alin. (2) lit. (a) pct. (iv) din Regulamentul privind serviciile digitale și art. 8 alin. (1) din Legea nr. 50/2024 privind stabilirea unor măsuri pentru aplicarea Regulamentului (UE) 2022/2065. 
Potrivit raportului de monitorizare analizat de Consiliu în ședința publică din data de 05.11.2025, materialul audiovizual cu privire la care a fost sesizată autoritatea se identifică după cum urmează: 

· https://www.instagram.com/reel/DMpOpaJo67o/?igsh=dzMyM2Z6Zmp4Ym1j, încărcat și distribuit în cadrul profilului de utilizator intitulat: ,,Andreea Cojoc”, cu următoarea adresă de internet: https://www.instagram.com/andreeaoanapopescu/.

După analizarea materialului audiovizual încărcat și distribuit pe platforma online Instagram la adresa de internet menționată anterior, membrii Consiliului au constatat că acesta are un conținut ilegal în condițiile în care încalcă dispozițiile legale în materie de publicitate la suplimentele alimentare, cu privire la comunicarea comercială audiovizuală referitoare la produsul din marca Hepiflor, prezentată de persoane cu o influență recunoscută în mediul online, care datorită celebrității deținute recomandă publicului suplimentele alimentare produse de această companie și, prin urmare, pot încuraja consumul acestor produse sau tratamente.
Față de aceste aspect, membrii Consiliului au constatat că materialul audiovizual încărcat și distribuit de utilizatorul intitulat ,,Andreea Cojoc” are un conținut ilegal care contravine dispozițiilor art. 153 alin. (1) din Decizia nr. 573/2025 privind Codul de reglementare a conținutului audiovizual, potrivit cărora, sunt interzise difuzarea de publicitate şi teleshopping pentru medicamente, tratamente medicale, produse homeopate, dispozitive medicale sau suplimente alimentare prezentate sau recomandate de personalități ale vieții publice, culturale, științifice, sportive ori de alte persoane care, datorită celebrității lor, pot încuraja consumul acestor produse sau tratamente, precum şi promovarea farmaciilor prin asocierea acestora cu promoții la medicamente, tratamente medicale, produse homeopate, dispozitive medicale sau suplimente alimentare. .
4. Informații privind mecanismele reparatorii aflate la dispoziția furnizorului de servicii intermediare și a destinatarului serviciului care a furnizat conținutul, potrivit art. 9 alin. (2) lit. (a) pct. (v) din Regulamentul privind serviciile digitale și art. 10 din Legea nr. 50/2024 privind stabilirea unor măsuri pentru aplicarea Regulamentului (UE) 2022/2065.

Ținând seama de faptul că prezenta Decizie reprezintă un act administrativ, potrivit art. 2 alin. (1) lit. c) din Legea contenciosului administrativ nr. 554/2004, cu modificările și completările ulterioare, atât furnizorul de servicii intermediare, cât și destinatarul serviciului care a furnizat conținutul, pot transmite o plângere prealabilă adresată Consiliului Național al Audiovizualului, în termen de 30 de zile de la data comunicării actului contestat sau, pentru motive temeinice, în cazul actelor administrative unilaterale, și peste acest termen, dar nu mai târziu de 6 luni de la data emiterii actului, putând să solicite revocarea, în tot sau în parte, a acestuia, potrivit dispozițiilor art. 7 din Legea contenciosului administrativ.

În cazul în care furnizorul de servicii intermediare sau destinatarul serviciului care a furnizat conținutul este nemulțumit de răspunsul primit la plângerea prealabilă, sau dacă nu a primit niciun răspuns în termen de 30 de zile de la data înregistrării cererii, dacă prin lege nu se prevede alt termen, poate sesiza instanța de contencios administrativ competentă, pentru a solicita anularea în tot sau în parte a actului, repararea pagubei cauzate și, eventual, reparații pentru daune morale, potrivit art. 8 din Legea contenciosului administrativ nr. 554/2004.

Având în vedere că Legea nr. 50/2024 privind stabilirea unor măsuri pentru aplicarea Regulamentului (UE) 2022/2.065 al Parlamentului European şi al Consiliului din 19 octombrie 2022 privind o piață unică pentru serviciile digitale şi de modificare a Directivei 2000/31/CE (Regulamentul privind serviciile digitale), precum şi pentru modificarea şi completarea Legii nr. 365/2002 privind comerțul electronic, instituie că ”Ordinele emise conform prevederilor art. 8 și 9 pot fi contestate în contencios administrativ la Curtea de Apel București în condițiile Legii contenciosului administrativ nr. 554/2004, cu modificările și completările ulterioare”, atât furnizorul de servicii intermediare, cât și destinatarul serviciului care a furnizat conținutul a cărui eliminare a fost dispusă, pot contesta prezenta decizie la Curtea de Apel București, secția de contencios administrativ, în temeiul art. 10 din Legea nr. 50/2024, coroborat cu prevederile Legii contenciosului administrativ.

5. Informații despre autoritatea căreia urmează să i se transmită informațiile cu privire la modul în care s-a dat curs ordinului, potrivit art. 9 alin. (2) lit. (a) pct. (vi) din Regulamentul privind serviciile digitale și art. 8 alin. (3) din Legea nr. 50/2024 privind stabilirea unor măsuri pentru aplicarea Regulamentului (UE) 2022/2065.

Potrivit dispozițiilor art. 8 alin. (3) din Legea nr. 50/2024 privind stabilirea unor măsuri pentru aplicarea Regulamentului (UE) 2022/2.065 al Parlamentului European și al Consiliului din 19 octombrie 2022 privind o piață unică pentru serviciile digitale și de modificare a Directivei 2000/31/CE (Regulamentul privind serviciile digitale), ”Monitorizarea punerii în aplicare a ordinului de eliminare a conținutului ilegal se realizează de către autoritatea emitentă.”.

Prin urmare, autoritatea relevantă căreia urmează să i se transmită informațiile cu privire la modul în care s-a dat curs ordinului de eliminare a conținutului ilegal din platforma de partajare Meta Platforms, potrivit art. 9 alin. (2) lit. (a) pct. (iii) din Regulamentul privind serviciile digitale, este Consiliul Național al Audiovizualului, autoritate publică cu sediul în Bd. Libertății nr. 14, sector 5, cod 050706, București, România, telefon +40 (0)21 305 5350 / fax +40 (0)21 305 5354/56 / e-mail cna@cna.ro.

6. Domeniul de aplicare teritorial al ordinului, pe baza normelor aplicabile din dreptul Uniunii și din dreptul intern, inclusiv din Cartă, și, după caz, a principiilor generale de drept internațional, limitat la ceea ce este strict necesar pentru atingerea obiectivului său, potrivit art. 9 alin. (2) lit. (b) din Regulamentul privind serviciile digitale

Domeniul de aplicare teritorial al ordinului este România, fără a se aduce atingere aplicării principiului țării de origine, potrivit prevederilor art. 28a din Directive 2010/13/UE modificată prin Directiva (UE) 2018/1808 și nici normelor juridice din legislația internă, stabilite la art. 425 din Legea audiovizualului nr. 504/2002, cu modificările și completările ulterioare.

Prin urmare, ținând seama de toate considerentele precizate, Consiliul Național al Audiovizualului a propus adoptarea unei decizii privind ordinul de a acționa împotriva conținutului ilegal analizat în ședința publică din data de 05.11.2025.

Supusă la vot, decizia a fost adoptată cu respectarea condițiilor de legalitate prevăzute de art. 15 din Legea audiovizualului.

În temeiul dispozițiilor art. 7 și art. 8 din Legea nr. 50/2024 privind stabilirea unor măsuri pentru aplicarea Regulamentului (UE) 2022/2.065 al Parlamentului European și al Consiliului din 19 octombrie 2022 privind o piață unică pentru serviciile digitale și de modificare a Directivei 2000/31/CE (Regulamentul privind serviciile digitale), precum și pentru modificarea și completarea Legii nr. 365/2002 privind comerțul electronic, publicată în Monitorul Oficial al României nr. 232 din 19 martie 2024, coroborate cu art. 15 alin (1) și art. 17 alin. (1) lit. d) pct. 3 și 7 din Legea audiovizualului nr. 504/2002, cu modificările și completările ulterioare,  Consiliul Național al Audiovizualului adoptă prezenta

DECIZIE

privind ordinul de a acționa împotriva conținutului ilegal, forma de acțiune indicată fiind eliminarea, de către Meta Platforms Inc., companie americană multinațională, care este operată în afara Statelor Unite și Canadei de „Facebook Ireland Limited” din Irlanda, a conținutului ilegal încărcat în platforma online Instagram la adresa de internet: https://www.instagram.com/reel/DMpOpaJo67o/?igsh=dzMyM2Z6Zmp4Ym1j, în cadrul profilului de utilizator intitulat: ,,Andreea Cojoc”, precum și toate videoclipurile conexe acestuia. 

Videoclipurile conexe materialului audiovizual cu conținut ilegal reprezintă:

a) orice materiale audiovizuale care constituie o redifuzare/redistribuire în mod integral sau parțial, pe platforma online Instagram, de către alți utilizatori ai platformelor, a materialului audiovizual cu conținut ilegal eliminat prin prezentul ordin 
b) orice materiale audiovizuale care constituie o nouă încărcare, redifuzare sau redistribuire în mod integral sau parțial, pe platforma online Instagram, de către utilizatorul ,,Andreea Cojoc” sau de către alți utilizatori ai acestor platforme, a materialului audiovizual cu conținut ilegal eliminat prin prezentul ordin.

